CELEX: 32020D1747
Language: lv
Date: 2020-11-20 00:00:00
Title: Padomes Lēmums (ES) 2020/1747 (2020. gada 20. novembris) par nostāju, kas Eiropas Savienības vārdā jāieņem Apvienotajā komitejā, kura izveidota ar Ekonomisko partnerattiecību nolīgumu starp Eiropas Savienību un Japānu, attiecībā uz 2.-C pielikuma par mehāniskajiem transportlīdzekļiem un to detaļām 2-C-1. un 2-C-2. papildinājuma grozījumiem

23.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 393/17
               
            
         PADOMES LĒMUMS (ES) 2020/1747
         (2020. gada 20. novembris)
         par nostāju, kas Eiropas Savienības vārdā jāieņem Apvienotajā komitejā, kura izveidota ar Ekonomisko partnerattiecību nolīgumu starp Eiropas Savienību un Japānu, attiecībā uz 2.-C pielikuma par mehāniskajiem transportlīdzekļiem un to detaļām 2-C-1. un 2-C-2. papildinājuma grozījumiem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ekonomisko partnerattiecību nolīgums starp Eiropas Savienību un Japānu (1) (“nolīgums”) stājās spēkā 2019. gada 1. februārī.
                  
               
                     (2)
                  
                  
                     Nolīguma 2.-C pielikuma par mehāniskajiem transportlīdzekļiem un to detaļām 2-C-1. papildinājumā ir to ANO noteikumu saraksts, kurus piemēro abas Puses, savukārt 2-C-2. papildinājumā ir to ANO noteikumu saraksts, kurus piemēro viena Puse, bet otra Puse vēl neievēro.
                  
               
                     (3)
                  
                  
                     Kopš nolīguma parakstīšanas un tā kā ir panākts progress sarunās par regulatīviem jautājumiem Apvienoto Nāciju Organizācijas Eiropas Ekonomikas komisijā (ANO EEK), abas Puses tagad piemēro divus papildu ANO noteikumus, kas nebija uzskaitīti 2-C-1. papildinājumā. Turklāt abas Puses tagad piemēro divus ANO noteikumus, kas bija uzskaitīti 2-C-2. papildinājumā un kas ir jāpārceļ uz 2-C-1. papildinājumu. 2-C-1. un 2-C-2. papildinājums tādēļ būtu jāatjaunina saskaņā ar nolīguma 2.-C pielikuma 9. pantu. Šāda atjaunināšana palielinās juridisko noteiktību ekonomikas dalībniekiem attiecībā uz Pušu preferenciālo tirdzniecības attiecību tiesisko regulējumu.
                  
               
                     (4)
                  
                  
                     Ievērojot nolīguma 23.2. panta 3. punktu un 4. punkta b) apakšpunktu, saskaņā ar Pušu attiecīgajām iekšējām juridiskajām procedūrām Apvienotā komiteja var pieņemt lēmumus grozīt nolīguma 2.-C pielikuma 2-C-1. un 2-C-2. papildinājumu.
                  
               
                     (5)
                  
                  
                     Ir lietderīgi noteikt nostāju, kas Savienības vārdā ir jāieņem Apvienotajā komitejā, jo ierosinātais Apvienotās komitejas lēmums Savienībai būs saistošs.
                  
               
                     (6)
                  
                  
                     Tādēļ Savienības nostājas Apvienotajā komitejā pamatā vajadzētu būt Apvienotās komitejas lēmuma projektam,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Savienības vārdā ir jāieņem Apvienotajā komitejā, kura izveidota ar Ekonomisko partnerattiecību nolīgumu starp Eiropas Savienību un Japānu, attiecībā uz nolīguma 2.-C pielikuma 2-C-1. un 2-C-2. papildinājuma grozījumiem, pamatā ir minētās Apvienotās komitejas lēmuma projekts (2).
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2020. gada 20. novembrī
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 330, 27.12.2018., 3. lpp.
         
         
            (2)  Skatīt dokumentu ST 12431/20 http://register.consilium.europa.eu.